b'\n_START_ARTICLE_\nPlanet 9\n_START_SECTION_\nZgodovina\n_START_PARAGRAPH_\nDru\xc5\xbebo Planet 9, d. o. o., sta junija 2003 ustanovili dru\xc5\xbebi Mobitel, d. d., in SiOL, d. o. o. Glavni namen ustanovitve je bila poenotena priprava in ponudba multimedijskih vsebin in storitev, vsebinsko prilagojene uporabnikom mobilnega radijskega omre\xc5\xbeja in mobilnega internetnega okolja. Dru\xc5\xbeba Planet 9, d. o. o., se je v za\xc4\x8detku leta 2008 zdru\xc5\xbeila s Sektorjem za multimedijske storitve in vsebine Telekoma Slovenije (del nekdanjega podjetja SiOL, d.o.o.), 1. aprila 2011 pa se je podjetje pridru\xc5\xbeilo podjetju najdi, informacijske storitve, ki je v 100\xc2\xa0% lasti Telekoma Slovenije.\n_START_SECTION_\nStoritve\n_START_PARAGRAPH_\nOsrednje podro\xc4\x8dje delovanja dru\xc5\xbebe Planet 9 so multimedijske storitve in vsebine, ki obsegajo spletne in mobilne portale, re\xc5\xa1itve za televizijo, konvergen\xc4\x8dno distribucijsko platformo za video, avdio- in videoprodukcijo ter druge komunikacijske re\xc5\xa1itve in storitve.\n_START_SECTION_\nRe\xc5\xa1itve za IPTV\n_START_PARAGRAPH_\nOsrednje mesto med multimedijskimi storitvami zavzemajo IPTV-re\xc5\xa1itve, na katerih temeljijo \xc5\xa1tevilne televizijske ponudbe na slovenskem trgu (SiOL BOX) in uporabnikom prina\xc5\xa1ajo \xc5\xa1tevilne mo\xc5\xbenosti interaktivnega spremljanja televizije. Napredne mo\xc5\xbenosti uporabe vklju\xc4\x8dujejo funkcionalnosti, kot sta elektronski programski vodi\xc4\x8d in video na zahtevo, medijski center, snemalnik, dostop do dru\xc5\xbebenih omre\xc5\xbeij, kot sta Facebook in Twitter, interaktivno zabavo v obliki iger, novice \xe2\x80\xa6\n_START_SECTION_\nVideodistribucijska platforma SiOL iO\n_START_PARAGRAPH_\nVideodistribucijska platforma SiOL iO  je konvergen\xc4\x8dna videostoritev, saj povezuje tri platforme \xe2\x80\x93 televizijo, internet in mobilno platformo ter zdru\xc5\xbeuje mobilne, spletne in televizijske vsebine, uporabnikom pa omogo\xc4\x8da prenos posnetkov ali neposreden prenos snemanja z mobilnega telefona ali s spletne kamere na katerokoli izmed treh platform (TV, internet, mobilna).\n_START_SECTION_\nAvdio- in videoprodukcija\n_START_PARAGRAPH_\nPlanet 9 je podjetje, specializirano za produkcijo televizijskih, radijskih in sodobnih grafi\xc4\x8dnih tr\xc5\xbenokomunikacijskih sporo\xc4\x8dil. Tako so glavne storitve neposredni videoprenosi kulturnih, izobra\xc5\xbeevalnih, zabavnih, \xc5\xa1portnih ali poslovnih dogodkov na splet, mobilni splet ali IP-televizija, TV- in videoprodukcija, avdioprodukcija, grafika ter fotografske storitve.'